Κανονισμός (ΕΚ) αριθ. 455/2004 της Επιτροπής

της 11ης Μαρτίου 2004

για την τροποποίηση του κανονισμού (ΕΚ) αριθ. 466/2001 όσον αφορά την πατουλίνη

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων(1), και ιδίως το άρθρο 2 παράγραφος 3,

Εκτιμώντας τα ακόλουθα:

(1) Ο κανονισμός (ΕΚ) αριθ. 466/2001 της Επιτροπής(2) καθορίζει μέγιστες τιμές ανοχής για ορισμένες προσμείξεις στα τρόφιμα. Έχουν καθοριστεί μέγιστες τιμές, μεταξύ άλλων, για την πατουλίνη.

(2) Έχει καθορισθεί μέγιστη τιμή 10,0 μg/kg για το χυμό μήλου και τα στερεά προϊόντα μήλου, όπου περιλαμβάνεται η κομπόστα μήλου και πολτός μήλου, για βρέφη και παιδιά μικρής ηλικίας και για άλλες παιδικές τροφές, με την προϋπόθεση ότι μια μέθοδος ανάλυσης θα είχε επικυρωθεί με μια διεθνή διεργαστηρική δοκιμή αξιολόγησης, η οποία θα έπρεπε να διεξαχθεί πριν από την 1η Νοεμβρίου 2003 για να αποδειχθεί ότι το όριο των 10 μg/kg πατουλίνης μπορεί να προσδιορισθεί με αξιοπιστία. Στην περίπτωση που έως την 1η Νοεμβρίου 2003 δεν θα υπήρχαν αποδεικτικά στοιχεία ότι το όριο των 10 μg/kg πατουλίνης μπορούσε να ορισθεί με τρόπο αξιόπιστο, θα ίσχυε το όριο των 25 μg/kg.

(3) Διοργανώθηκε διεργαστηρική δοκιμή για να συγκεντρωθούν τα αποδεικτικά στοιχεία ότι το όριο των 10,0 μg/kg μπορεί να προσδιορισθεί με αξιοπιστία. Μια έκθεση στην οποία αναφέρεται ότι μια μέθοδος μπορεί να προσδιορίσει με αξιοπιστία τα επίπεδα πατουλίνης στο χυμό μήλου και τον πολτό φρούτων σε περιεκτικότητες 10 μg/kg και χαμηλότερες υποβλήθηκε στις 27 Οκτωβρίου 2003.

(4) Ενδείκνυται η θέσπιση μεταβατικών μέτρων για τα προϊόντα που παράγονται και κυκλοφορούν στην αγορά πριν από την ημερομηνία έναρξης της ισχύος.

(5) Επομένως, ο κανονισμός (ΕΟΚ) αριθ. 466/2001 πρέπει να τροποποιηθεί ανάλογα.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 466/2001 τροποποιείται ως εξής:

1. Στο άρθρο 7 προστίθεται η ακόλουθη παράγραφος:"Τα ανώτατα όρια που ορίζονται στο σημείο 2.3 του τμήματος 2 (Μυκοτοξίνες) του παραρτήματος Ι, το οποίο αφορά την πατουλίνη, δεν ισχύουν για προϊόντα που έχουν παραχθεί και έχουν κυκλοφορήσει στην κοινοτική αγορά νόμιμα πριν από την 1η Νοεμβρίου 2003. Ο υπεύθυνος της επιχείρησης τροφίμων έχει την υποχρέωση να αποδείξει πότε κυκλοφόρησαν τα προϊόντα στην αγορά."

2. Διαγράφεται η υποσημείωση 4 του σημείου 2.3 του παραρτήματος I που αφορά την πατουλίνη.

3. Η δεύτερη περίπτωση του σημείου 2.3.4 του τμήματος 2 (Μυκοτοξίνες) του παραρτήματος I τροποποιείται ως εξής:

"- λοιπές παιδικές τροφές εκτός από τις μεταποιημένες τροφές με βάση τα δημητριακά".

4. Η υποσημείωση 5 του σημείου 2.3 του τμήματος 2 (Μυκοτοξίνες) του παραρτήματος Ι, το οποίο αφορά την πατουλίνη, γίνεται υποσημείωση 4 και τροποποιείται ως εξής:

"(4) Παιδικές τροφές εκτός από τις μεταποιημένες τροφές με βάση τα δημητριακά όπως ορίζονται στην οδηγία 96/5/ΕΚ της Επιτροπής, της 16ης Φεβρουαρίου 1996, για τις μεταποιημένες τροφές με βάση τα δημητριακά και τις παιδικές τροφές για βρέφη και μικρά παιδιά (ΕΕ L 49 της 28.2.1996, σ. 17), όπως τροποποιήθηκε τελευταία από την οδηγία 2003/13/ΕΚ (ΕΕ L 41 της 14.2.2003, σ. 33).".

Άρθρο 2

Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Μαρτίου 2004.

Για την Επιτροπή

David Byrne

Μέλος της Επιτροπής

(1) ΕΕ L 37 της 13.2.1993, σ. 1.

(2) ΕΕ L 77 της 16.3.2001, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1425/2003 (ΕΕ L 203 της 12.8.2003, σ. 1).